Publication: Magyar Közlöny
Issue: MK-1998-121 (Year: 1998, Number: 121)
Era: 1990-2004
Section: A Kormány a foglalkoztatás elősegítéséről és a munkanélküliek ellátásáról szóló 1991. évi IV. törvény 8. § (2)
Paragraph Index: 3350

A Kormány a foglalkoztatás elősegítéséről és a munkanélküliek ellátásáról szóló 1991. évi IV. törvény 8. § (2) bekezdése alapján, a kormányprogramban megfogalmazott törekvéseknek megfelelően — a társadalmi jólét növekedése, — a mind teljesebb foglalkoztatás, — a társadalmi kohézió, valamint — a munkavállalók és a munkaadók pozíciója javítása érdekében, figyelembe véve — társadalmi-gazdasági folyamatokat, a gazdaság és a foglalkoztatás növekedését és a munkanélküliség csökkenését, — a gazdaság növekedésének elősegítését, az ország Európai Unióhoz való csatlakozást erősítő orientációját, — a gazdasági, foglalkoztatási, oktatási, szociális és területfejlesztési szakemberek javaslatait, — a gazdaság szereplői érdekképviseleti szervezeteinek véleményét, az 1999. évi foglalkoztatáspolitikai irányelvekről a következő határozatot hozza: A Kormány erősíti a foglalkoztatáspolitika szerepét a gazdaságpolitika végrehajtásában. A foglalkoztatáspolitikának a gazdaságpolitika fő céljaival összhangban elsősorban — a versenyképesség javítását, — a világgazdasági változásokhoz való alkalmazkodásunkat integrálódásunkat, — a gazdaság növekedését, a foglalkoztatottak számának bővülését, — a regionális különbségek mérséklését, valamint — a családok helyzetének javítását kell segítenie. A világgazdasági változásokhoz, valamint az Európai Unióhoz való alkalmazkodást, az informatikai társadalom kihívásaira való felkészülést a foglalkoztatáspolitika azzal tudja szolgálni, hogy segíti a technológiai változásokhoz való alkalmazkodást, súlyt helyez a rugalmas foglalkoztatási formák elterjesztésére, bevezeti a foglalkoztatáspolitikában a hosszú távú tervezés gyakorlatát, és folyamatosan épít a társadalmi párbeszéd elvére. A gazdaság növekedésének, a foglalkoztatottak száma bővülésének érdekében a legfontosabb feladat új munkahelyek teremtése és a vállalkozások munkahelyteremtő képességének növelése. A gazdaság versenyképessége növelésének alapvető feltétele, hogy növekedjen a munkaerő képzési színvonala, alkalmazkodási készsége, és fokozódjon a kutatás-fejlesztési tevékenységek szerepe. A regionális különbségek csökkentését, a kedvezőtlen munkaerőpiaci helyzetű — ezen belül is elsősorban egyes Kelet-magyarországi — térségek felzárkóztatásának gyorsítását a tőkebevonás révén megvalósuló munkahelyteremtések ösztönzésével, a tőkemozgás orientálásával, a vállalkozások létrehozásának segítésével kell a foglalkoztatáspolitikának ösztönöznie. A családok szerepének felértékelődésével összhangban a foglalkoztatáspolitika erősíti a foglalkoztatás biztonságát, bővíti a munkanélkülivé válás megelőzését célzó intézkedéseket, és nagyobb súlyt helyez a foglalkoztatási esélyegyenlőség biztosítására. A Kormány meggyőződése, hogy az irányelvekben foglalt célok, feladatok az 1999. évi költségvetési törvény által meghatározott kereteken belül, a rendelkezésre álló pénzügyi források célirányosabb felhasználásával, a támogatási rendszerek korábbiaknál összehangoltabb és hatékonyabb működtetésével, valamint a meglévő intézményrendszer eredményesebb tevékenységével valósíthatók meg. I. A foglalkoztatottak számának növelése 1998-ban a gazdaság teljesítménye, teljesítőképessége várhatóan 5%-kal növekszik. Az előrejelzések szerint valamennyi nemzetgazdasági ágazatban bővül a termelés, amely a legdinamikusabb fejlődést mutató ipar esetében meghaladja a 10%-ot is. A nemzetgazdaságban az egy foglalkoztatottra jutó termelékenység várható növekedése 3,5%. Az ez évi várható fogyasztói árindex mértéke 14,5%. A foglalkoztatottak száma kisebb mértékben nő, inkább a foglalkoztatottság viszonylag alacsony szintű stabilizálódásáról beszélhetünk, ugyanis annak szintje az 1997. évi adatok alapján (52,7%) lényegesen alacsonyabb az EU-országok (60,4%-os) átlagánál. A népesség valamennyi korcsoportjában, mindkét nemhez tartozók körében számottevő a gazdasági inaktivitás. Különösen magas az inaktivitás aránya a nők és a 20—29 évesek korcsoportjában. A regisztrált munkanélküliek száma egy év alatt több mint 60 ezer fővel csökkent. A harmadik negyedévi — nemzetközi összehasonlításban alkalmazott — munkanélküliségi ráta 7,5% volt, s ez kedvezőbb, mint az EU-országok 1998 júliusában kimutatott 10,1%-os mértéke. A regisztrált munkanélküliek összetételére jellemző, hogy magas a tartósan munkanélküliek aránya, amely a KSH adatok szerint a III. negyedévben meghaladta az 50%-ot. Az összes nyilvántartott munkanélküli 28%-a III. rész HATÁROZATOK 1998/121. szám 25 éven aluli fiatal, ami körükben 13,3%-os munkanélküliségi rátát jelentett. Ez kedvezőbb az EU országok 1998. júliusi 20%-os átlagánál, és ugyancsak pozitívum, hogy a fiatalok munkanélkülisége csökkenő tendenciát mutat. A gazdaság teljesítőképességében, a foglalkoztatottak és a munkanélküliek arányában jelentős területi különbségek vannak. A gazdaságilag elmaradott térségekben — elsősorban a Kelet-magyarországi régiókban — a tőkebevonás, valamint az új munkahelyek kialakítása tekintetében elmaradás érezhető, és ennek következtében itt a munkanélküliségi mutatók is rosszabbak. A következő év gazdaságpolitikai folyamatai különböző hatásokkal járnak a foglalkoztatáspolitika számára. A többségében kedvező tendenciák mellett a foglalkoztatás színvonalának növelésére ellentétes hatást gyakorolhat a termelékenység növekedése és az infláció mértékének csökkenése. A Kormány a gazdasági növekedés ösztönzését, bár termelékenységi tartalékaink még vannak, a foglalkoztatottak számának növelésével együtt kívánja elérni. A nemzetgazdaság termelékenységi színvonalának növekedési üteme — főként a nagymértékű létszámcsökkentésből adódó lehetőségek kimerülése miatt — várhatóan mérséklődik. A gazdaságpolitika elkötelezett amellett, hogy az infláció mérséklésére irányuló erőfeszítések és az új munkahelyek teremtésének kormányzati ösztönzése együttes hatásukként a foglalkoztatási színvonal javulását eredményezzék. A foglalkoztatás színvonalának alakulására nem lesz érdemi hatással a közszférában elhatározott létszámcsökkentés. Ez egyrészt a természetes munkaerőmozgás nagyságrendjén belül van, a költségvetési területről történő nyugdíjazásokkal, munkahely-változtatásokkal levezethető, másrészt az eláramló munkaerő viszonylag könnyebben kamatoztathatja tudását a szolgáltatásokban és a gazdaság más szféráiban is. Az előzőekben ismertetett tényezők, valamint a kormányzat határozott munkahelyteremtési törekvései figyelembevételével a következő évben a foglalkoztatottak számának néhány tízezres (30—50 ezer fő) bővítése prognosztizálható.

Source: https://magyarkozlony.hu/hivatalos-lapok/50c0b9b8bd53ec810e2f65bce7e9b28032c2e092/dokumentumok/ee32322879d0c0baf2826336575118d8205372d6/letoltes